Ego Theodericus Dei gratia Bisuntinensis archiepiscopus notum fieri volo tam futuris quam presentibus quod querela quam pro territorio de Lastrece fratres Cisterciences habebant adversus Philippum de Neblans pacificata est in hunc modum. Vertebatur inter eos querela pro terris de Lastrece quas homines de Paigneyo essartaverant et excolebant sed divisa fuit pro bono pacis ipsa querela per medium et certe mete sunt posite. Ita quod divisum eorum est a parte Paigniaci et divisum Cisterciensium a parte grangie de Tantenans. Homines autem Paigniaci nichil accipient in parte Cisterciensium nec Cistercienses in parte illorum nisi quod utriuque communes erunt utrisque pasture. De francis hominibus de Lastrece statutum est ut terras quas applanaverant et excolebant infra partem Cisterciensium habeant tali tamen conditione quod se non dilatabunt amplius nec adiacentes terras ulterius occupabunt nec applanabunt. Neminem eciam in terris illis sive per matrimonium sive per aliud aliquod sibi poterunt associare dum sibi ipsis voluerint in eis aliquid retinere. Cistercienses vero si voluerint dabunt eis cambium pro terris illis et ipsi accipient pro facta ab eodem Philippo pactione. De nemoribus eciam que sunt infra partem Cisterciensium absque foresta statutum est quod Cistercienses essartare poterunt ut voluerint sed homines de Paygneio nichil ibi poterunt essartare. In ipsa autem foresta signa facta sunt certa que vulgo vocantur Laies et ab ipsis versus Paigniacum est pars ipsius Philippi et pars Cisterciensium prorsus libera est tendens ad eisdem signis versus Tantenans. Ita quod homines de Paigneio in parte Cisterciensium nullam habebunt usuariam nisi pasturam herbarum nec Cistercienses in parte ipsius Phillipi nisi pasturam. Preterea franci homines de Lastrece qui mansa sua habent in Lastrece et alii etiam qui domui Cisterciensi mansa sua dederunt et usuariam sibi retinuerunt in foresta predicta habebunt pasturam et pastionem et ad edificia domorum suarum ligna. Nichil tamen ibi poterunt essartare si Cistercienses non essartaverint. Verumtamen homines ipsius Philippi pro evidenti necessitate guerre hayas poterunt facere non tamen absque scitu Cisterciensium. Prata sua in Chavira et ubicumque sint habebunt ut solebant utrique. Ut autem hoc firmum et stabile debeat permanere cartam hanc ad precem et petitionem eiusdem Ph nostro fecimus sigillo signari atque hoc totum laudaverunt et concesserunt idem Ph et uxor ipsius Aglantina et filii eorum Guillelmus, Odo, Rainaldus. Testes sunt : Pontius cellerarius Cistercii, Constantinus, Hugo, Gauterius monachi, Stephanus, Humbertus, Robertus conversi, Guiardus de Gislans, Humbertus de Porta, Aymo Eschorcha Asnom, Ogerius prepositus. Actum anno ab Incarnatione Domini Mo Co LXXXo VIIIo.